CELEX: 52018PC0727
Language: mt
Date: 2018-11-05
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2010/99/UE li tawtorizza lir-Repubblika tal-Litwanja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 5.11.2018
            COM(2018) 727 final
            2018/0376(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2010/99/UE li tawtorizza lir-Repubblika tal-Litwanja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (“id-Direttiva tal-VAT”
                  1
               ), il-Kunsill, filwaqt li jaġixxi unanimament fuq proposta mill-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir tal-VAT jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fis-27 ta’ April 2018, ir-Repubblika tal-Litwanja talbet l-awtorizzazzjoni biex tkompli tapplika miżura ta’ deroga mill-Artikolu 193 tad-Direttiva tal-VAT, li jiddetermina l-persuna responsabbli għall-ħlas tal-VAT. Permezz ta’ ittra rreġistrata mal-Kummissjoni fit-23 ta’ Lulju 2018, ir-Repubblika tal-Litwanja ressqet rapport dwar l-applikazzjoni ta’ dik il-miżura. 
            
            
               Skont l-Artikolu 395(2) tad-Direttiva tal-VAT, il-Kummissjoni informat lill-Istati Membri l-oħra b’ittri datati s-16 ta’ Awwissu 2018 dwar it-talba li għamlet ir-Repubblika tal-Litwanja, għajr lil Spanja u lil Ċipru li ġew informati b’ittri datati s-17 ta’ Awwissu 2018. Permezz ta’ ittra datata l-20 ta’ Awwissu 2018, il-Kummissjoni nnotifikat lir-Repubblika tal-Litwanja li kellha l-informazzjoni kollha meħtieġa biex tqis it-talba tagħha.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Bħala regola ġenerali, l-Artikolu 193 tad-Direttiva tal-VAT jistipula li hija l-persuna taxxabbli li tipprovdi l-merkanzija jew is-servizzi li normalment tkun responsabbli biex tħallas il-VAT.
               
               
                  Skont l-Artikolu 395 tad-Direttiva tal-VAT, l-Istati Membri jistgħu japplikaw miżuri ta’ deroga mid-dispożizzjonijiet tad-Direttiva tal-VAT sabiex jissimplifikaw il-proċedura tal-ġbir tal-VAT jew biex jipprevjenu ċerti tipi ta’ evażjoni jew ta’ evitar tat-taxxa jekk ikunu ġew awtorizzati mill-Kunsill.
               
               
                  Ir-Repubblika tal-Litwanja talbet biex tkompli tapplika l-mekkaniżmu tar-reverse charge għall-provvisti tal-injam u għall-provvisti tal-merkanzija u tas-servizzi minn persuna taxxabbli taħt proċedura ta’ insolvenza jew ta’ ristrutturar li tkun soġġetta għal sorveljanza ġudizzjarja, jiġifieri li l-persuna li tirċievi l-merkanzija jew is-servizzi tkun responsabbli għall-ħlas tal-VAT.
               
            
            
               Il-miżura ta’ deroga għar-Repubblika tal-Litwanja kienet inizjalment ingħatat permezz tad-Deċiżjoni tal-Kunsill 2006/388/KE tal-15 ta’ Mejju 2006
                  2
                għal perjodu sal-31 ta’ Diċembru 2009 u mbagħad reġgħet ingħatat permezz tad-Deċiżjoni ta’ Implimentazzjoni tal-Kunsill 2010/99/UE tas-16 ta’ Frar 2010
                  3
                sal-31 ta’ Diċembru 2012 u permezz tad-Deċiżjoni ta’ Implimentazzjoni tal-Kunsill 2012/704/UE tat-13 ta’ Novembru 2012
                  4
                sal-31 ta’ Diċembru 2015 u permezz tad-Deċiżjoni ta’ Implimentazzjoni tal-Kunsill (UE) 2015/2395 tal-10 ta’ Diċembru 2015
                  5
                sal-31 ta’ Diċembru 2018.
            
            
               
                  Fit-talba attwali tagħha u fir-rapport ta’ evalwazzjoni tagħha, ir-Repubblika tal-Litwanja informat lill-Kummissjoni li l-applikazzjoni tal-mekkaniżmu tar-reverse charge għall-provvisti tal-injam u għall-provvisti tal-merkanzija u tas-servizzi minn persuna taxxabbli taħt proċedura ta’ insolvenza jew ta’ ristrutturar, uriet li dan il-mekkaniżmu kien effettiv ħafna biex jipprevjeni l-frodi. Il-mekkaniżmu tar-reverse charge mhuwiex biss mezz biex jikkontrolla u jiġbor il-VAT b’mod aktar faċili għad-dipartiment tat-taxxa, iżda jħeġġeġ ukoll lill-kontribwenti biex jissodisfaw l-obbligi tagħhom. Skont ir-Repubblika tal-Litwanja, l-għadd ta’ ksur fl-oqsma msemmija hawn fuq naqas b’mod sinifikanti minn mindu ġie introdott il-mekkaniżmu tar-reverse charge. Barra minn hekk, din il-miżura speċjali ma għandhiex impatt negattiv fuq l-ammont totali tad-dħul mill-VAT miġbur fl-istadju finali tal-konsum u għalhekk, ma taffettwax b’mod negattiv ir-riżorsi proprji tal-Unjoni li ġejjin mill-VAT.
               
               
                  B’mod ġenerali, id-derogi jingħataw għal perjodu ta’ żmien limitat biex ikun jista’ jiġi vvalutat jekk il-miżura speċjali hijiex xierqa u effettiva u biex l-Istati Membri jingħataw iż-żmien biex jintroduċu miżuri konvenzjonali oħra biex jindirizzaw il-problema rispettiva sal-iskadenza tal-miżura ta’ deroga, u b’hekk estensjoni tad-deroga ssir inutli. Deroga li tippermetti l-użu tal-mekkaniżmu tar-reverse charge tingħata biss eċċezzjonalment għal oqsma frodulenti speċifiċi u tikkostitwixxi mezz tal-aħħar rikors. 
               
            
            
               Għaldaqstant, ladarba s-sitwazzjoni legali u fattwali ma nbidlitx, qed jiġi propost li tiġi estiża l-miżura ta’ deroga għall-aħħar darba, biex b’hekk ir-Repubblika tal-Litwanja tkun tista’ tkompli tapplika din il-miżura ta’ deroga sal-31 ta’ Diċembru 2021. Sakemm tiskadi din id-deroga, ir-Repubblika tal-Litwanja jenħtieġ li timplimenta miżuri konvenzjonali oħra biex tiġġieled u tipprevjeni aktar tixrid ta’ frodi tal-VAT fis-settur tal-injam u fis-sitwazzjoni ta’ persuni taxxabbli taħt proċeduri ta’ insolvenza jew ta’ ristrutturar. Bħala konsegwenza, ma hemmx għalfejn tkompli d-deroga mill-Artikolu 193 tad-Direttiva 2006/112/KE fir-rigward ta’ dawn il-provvisti.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Derogi simili li għandhom x’jaqsmu mal-Artikolu 193 tad-Direttiva tal-VAT ingħataw lil Stati Membri oħra.
               
               
                  Għalhekk, il-miżura proposta hija konsistenti mad-dispożizzjonijiet eżistenti tad-Direttiva tal-VAT. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 395 tad-Direttiva tal-VAT.
               
            
         
         
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
               
            
            
               Meta wieħed iqis il-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq.
            
            
               •Għażla tal-istrument
            
            
               L-istrument li qed jiġi propost: Deċiżjoni ta’ Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mid-dispożizzjonijiet komuni tal-VAT hi possibbli biss bl-awtorizzazzjoni tal-Kunsill li jaġixxi b’mod unanimu bi proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq billi tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba mir-Repubblika tal-Litwanja u tikkonċerna biss lil dan l-Istat Membru.
               
            
            
               •Ġbir u użu tal-għarfien espert
            
            
               
                  Ma kienx hemm ħtieġa ta’ għarfien espert estern.
               
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill tawtorizza lir-Repubblika tal-Litwanja biex tkompli tapplika l-mekkaniżmu tar-reverse charge għall-provvisti tal-injam u għall-provvisti tal-merkanzija u tas-servizzi minn persuna taxxabbli taħt proċedura ta’ insolvenza jew ta’ ristrutturar li tkun soġġetta għal sorveljanza ġudizzjarja għal perjodu ta’ żmien limitat. Dan il-mekkaniżmu għandu l-għan li jiġġieled il-frodi fis-setturi kkonċernati. Barra minn hekk, jissimplifika l-ġbir u l-kontrolli tal-ħlasijiet korretti tal-VAT għad-dipartiment tat-taxxa u jinkoraġġixxi lill-kontribwenti biex jissodisfaw l-obbligi tagħhom.
               
               
                  Skont ir-Repubblika tal-Litwanja, l-estensjoni ta’ din il-miżura mhux se jkollha impatt negattiv fuq l-ammont totali tad-dħul mill-VAT miġbur fl-istadju finali tal-konsum u għalhekk, ma taffettwax b’mod negattiv ir-riżorsi proprji tal-Unjoni li ġejjin mill-VAT.
               
            
            
               4.IMPLIKAZZJONIJIET BAĠITARJI
            
            
               Il-proposta ma għandha l-ebda implikazzjoni fuq il-baġit tal-UE. 
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
         
         
            
               Il-proposta hija limitata biż-żmien.
            
            
            
               2018/0376 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2010/99/UE li tawtorizza lir-Repubblika tal-Litwanja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  6
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Id-Deċiżjoni tal-Kunsill 2006/388/KE
                  7
                awtorizzat lil-Litwanja biex tapplika miżura li tidderoga mill-Artikolu 21 tad-Direttiva 77/388/KEE
                  8
                li tinnomina l-persuna taxxabli li tirċievi l-provvisti tal-merkanzija u tas-servizzi fil-każ ta’ proċeduri ta’ insolvenza jew ta’ proċeduri ta’ ristrutturar li jkunu soġġetti għal sorveljanza ġudizjarja u l-provvisti tal-injam, bħala l-persuna responsabbli li tħallas it-taxxa fuq il-valur miżjud (VAT) dovuta fuq il-provvisti ta’ dik il-merkanzija u dawk is-servizzi. 
            
            
               (2)Permezz tad-Deċiżjoni ta’ Implimentazzjoni tal-Kunsill 2010/99/UE
                  9
               , il-Litwanja, b’deroga mill-Artikolu 193 tad-Direttiva 2006/112/KE, kienet awtorizzata sal-31 ta’ Diċembru 2012 li tkompli tinnomina l-persuna taxxabbli li tirċievi l-provvisti segwenti ta’ oġġetti u ta servizzi, bħala l-persuna responsabbli għall-ħlas tal-VAT: il-provvisti ta’ oġġetti u ta’ servizzi minn persuna taxxabbli waqt li tkun qiegħda taħt proċedura ta’ insolvenza jew proċedura ta’ ristrutturar li jkunu soġġetti għal sorveljanza ġudizzjarja u l-provvisti tal-injam. L-awtorizzazzjoni biex tiġi applikata l-miżura ta’ deroga ġiet sussegwentement estiża bid-Deċiżjoni ta’ Implimentazzjoni tal-Kunsill 2012/704/UE
                  10
                sal-31 ta’ Diċembru 2015 u bid-Deċiżjoni ta’ Implimentazzjoni tal-Kunsill (UE) 2015/2395
                  11
                sal-31 ta’ Diċembru 2018. 
            
            
               (3)Permezz ta’ ittra rreġistrata mal-Kummissjoni fis-27 ta’ April 2018, il-Litwanja talbet l-awtorizzazzjoni biex tkompli tapplika miżura ta’ deroga mill-Artikolu 193 tad-Direttiva 2006/112/KE għall-provvisti tal-injam u għall-provvisti ta’ merkanzija u ta’ servizzi minn persuna taxxabbli taħt proċedura ta’ insolvenza jew proċedura ta’ ristrutturar li jkunu soġġetti għal sorveljanza ġudizzjarja. Permezz ta’ ittra rreġistrata mal-Kummissjoni fit-23 ta’ Lulju 2018, il-Litwanja ppreżentat lill-Kummissjoni, rapport dwar l-applikazzjoni ta’ dik il-miżura kif meħtieġ mit-tielet paragrafu tal-Artikolu 2 tad-Deċiżjoni ta’ Implimentazzjoni 2010/99/UE. 
            
            
               (4)Skont it-tieni subparagrafu tal-Artikolu 395(2) tad-Direttiva 2006/112/KE, il-Kummissjoni informat lill-Istati Membri l-oħra b’ittri datati s-16 ta’ Awwissu 2018 dwar it-talba li għamlet il-Litwanja, għajr lil Spanja u lil Ċipru li ġew informati b’ittri datati s-17 ta’ Awwissu 2018. Permezz ta’ ittra datata l-20 ta’ Awwissu 2018, il-Kummissjoni nnotifikat lil-Litwanja li kellha l-informazzjoni kollha meħtieġa sabiex tikkunsidra t-talba.
            
            
               (5)Il-persuni taxxabbli taħt proċeduri ta’ insolvenza jew proċeduri ta’ ristrutturar ħafna drabi ma jitħallewx iħallsu l-VAT fatturata fuq il-provvisti ta’ merkanzija u ta’ servizzi tagħhom minħabba diffikultajiet finanzjarji. Il-Litwanja tħabbat wiċċha wkoll ma’ problemi fis-suq tal-injam minħabba n-natura tas-suq u n-negozji involuti. Is-suq huwa dominat minn kumpaniji lokali żgħar, li ħafna drabi jkunu bejjiegħa ta’ dak li jixtru u intermedjarji, li l-awtoritajiet tat-taxxa jkunu sabuha diffiċli biex jikkontrollaw. L-aktar forma komuni ta’ evażjoni tinvolvi l-fatturazzjoni ta’ provvisti min-negozji li wara jgħibu mingħajr ma jħallsu t-taxxa imma jħallu lill-konsumatur b’fattura valida li biha tista’ titnaqqaslu t-taxxa. Skont il-Litwanja, din is-sitwazzjoni, li ġġustifikat l-applikazzjoni tal-miżura ta’ deroga, ma nbidlitx, imma għadha teżisti. L-investigazzjonijiet u l-analiżi tal-applikazzjoni tal-miżura ta’ deroga mwettqa mill-awtoritajiet tat-taxxa fil-Litwanja wrew l-effettività tagħha biex tipprevjeni l-frodi tal-VAT fir-rigward ta’ persuni taxxabbli taħt proċeduri ta’ insolvenza jew ta’ ristrutturar kif ukoll ta’ tranżazzjonijiet tal-injam. 
            
            
               (6)Għaldaqstant il-Litwanja jenħtieġ li tkun awtorizzata tapplika l-miżura ta’ deroga għal perjodu limitat ulterjuri sal-31 ta’ Diċembru 2021. 
            
            
               (7)B’mod ġenerali, id-derogi jingħataw għal perjodu ta’ żmien limitat biex ikun jista’ jiġi vvalutat jekk il-miżura ta’ deroga hijiex xierqa u effettiva. Id-derogi jagħtu żmien lill-Istati Membri biex jintroduċu miżuri konvenzjonali oħra biex jindirizzaw il-problema rispettiva sal-iskadenza tal-miżura ta’ deroga, u b’hekk estensjoni tad-deroga ssir inutli. Deroga li tippermetti l-użu tal-mekkaniżmu tar-reverse charge tingħata biss eċċezzjonalment għal oqsma frodulenti speċifiċi u tikkostitwixxi mezz tal-aħħar rikors. Għaldaqstant, il-Litwanja jenħtieġ li timplimenta miżuri konvenzjonali oħra biex tiġġieled u tipprevjeni aktar tixrid ta’ frodi tal-VAT fis-settur tal-injam u fis-sitwazzjoni ta’ persuni taxxabbli taħt proċeduri ta’ insolvenza jew ta’ ristrutturar sal-iskadenza ta’ din id-deroga u konsegwentement ma hemmx għalfejn tkompli tidderoga mill-Artikolu 193 tad-Direttiva 2006/112/KE fir-rigward ta’ dawn il-provvisti.
            
            
               (8)Il-miżura ta’ deroga mhi se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
            
            
               (9)Għalhekk, jenħtieġ li d-Deċiżjoni ta’ Implimentazzjoni 2010/99/UE tiġi emendata skont dan,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikolu 2 tad-Deċiżjoni ta’ Implimentazzjoni 2010/99/UE huwa sostitwit b’dan li ġej: 
            
            
               “Artikolu 2
            
            
               Din id-Deċiżjoni għandha tapplika sal-31 ta’ Diċembru 2021.”
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019. 
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Litwanja.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006 , p. 1.
               
               
                  
                     (2)
                  
                        ĠU L 150, 3.6.2006, p. 13.
               
               
                  
                     (3)
                  
                        ĠU L 45, 20.2.2010 , p. 10.
               
               
                  
                     (4)
                  
                        ĠU L 319, 16.11.2012, p. 7.
               
               
                  
                     (5)
                  
                        ĠU L 332, 18.12.2015, p. 140.
               
               
                  
                     (6)
                  
                        ĠU L 347, 11.12.2006 , p. 1.
               
               
                  
                     (7)
                  
                        Id-Deċiżjoni tal-Kunsill 2006/388/KE tal-15 ta’ Mejju 2006 li tawtorizza lil-Litwanja sabiex tapplika miżura li tidderoga mill-Artikolu 21 tas-Sitt Direttiva 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠU L 150, 3.6.2006, p. 13).
               
               
                  
                     (8)
                  
                        Is-Sitt Direttiva tal-Kunsill 77/388/KEE tas-17 ta’ Mejju 1977 fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima (ĠU L 145, 13.6.1977, p. 1).
               
               
                  
                     (9)
                  
                        Id-Deċiżjoni ta’ Implimentazzjoni tal-Kunsill 2010/99/UE tas-16 ta’ Frar 2010 li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 45, 20.2.2010, p. 10).
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill 2012/704/UE tat-13 ta’ Novembru 2012 li temenda d-Deċiżjoni ta’ Implimentazzjoni 2010/99/UE sabiex tawtorizza lir-Repubblika tal-Litwanja testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 319 16.11.2012, p. 7).
               
               
                  
                     (11)
                  
                        Id-Deċiżjoni ta’ Implimentazzjoni tal-Kunsill (UE) 2015/2395 tal-10 ta’ Diċembru 2015 li temenda d-Deċiżjoni ta’ Implimentazzjoni 2010/99/UE sabiex tawtorizza lir-Repubblika tal-Litwanja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 332, 18.12.2015, p. 140).